
Follikuláris helper T-sejtek vizsgálata szisztémás autoimmun kórképekben

Bevezetés: A szervezet immuntoleranciájának megszűnése autoimmun betegségek kialakulásához vezet, például Sjögren-szindróma (SS), Szisztémás lupus erythematosus (SLE), Rheumatoid arthritis (RA). A SS elsősorban a külső elválasztású mirigyek károsodásával járó autoimmun betegség, melyhez extraglanduláris érintettség is társulhat, jellemző az anti-Ss-A és anti-Ss-B autoantitestek jelenléte. Korábbi tanulmányoknál leírták, hogy a follikuláris helper T-sejtek (Tfh) száma megemelkedett az SS-es perifériás vérben, ami hozzájárulhat az autoimmunitás kialakulásában az általuk termelt citokineknek miatt, melyek fontos szerepet játszanak a B-sejtek aktiválódásában, proliferációjában, így az autoantitest termelésben is. Célunk autoimmun betegek perifériás vérében található Tfh sejtek arányát hasonlítani egészséges mintákhoz, a SS betegek adatainak további analízise glanduláris – extraglanduláris érintettség, antitest pozitivitás alapján.
Anyag és módszer: A mintákat csoportokba soroltuk: kontroll, SS, SLE, RA, egyéb, majd a Tfhra jellemző sejtfelszíni molekulák felhasználásával, fluoreszcens festékkel megjelölt ellenanyagok (anti-CD4-PerCP, anti-CXCR5-FITC, anti-CD278-PE, anti-CD279-PE) segítségével vizsgáltuk a perifériás vérmintákban a Tfh sejtek arányát vizsgáltuk. A megjelölt mintákat áramlási citométerrel mértük le, a kapott eredményeket a CellQuest programmal analizáltuk. A továbbiakban statisztikai elemzéseket végeztünk az SPSS programmal. Normalitás vizsgálat után Kruskal-Wallis, majd Mann-Whitney tesztekkel értékeltük az adatokat, végül boxploton ábrázoluk az eredményeket.
Eredmények: A beteg mintákban a kontrollhoz képest emelkedett Tfh arány, különösen az SS-s mintákban. A SS-s adatokat további csoportokra bontva, a glanduláris és extraglanduláris mintákban a Tfh arány magasabb volt, az egészséges mintákhoz képest, különösen az extraglandulárisnál. Az anti-Ss-A vagy anti-Ss-B antitest pozitív betegeknél növekedett az Tfh arány a kontrollhoz és a negatívokhoz képest, amely csoportoknál nem tapasztaltunk változást.
Kiértékelés: Bár az eredmények nem szignifikánsak, az eltérések tendenciája alapján feltételezhető, hogy a Tfh sejtek a B-sejtek aktiválása és antitest termelésük fokozása révén fontos szerepet játszanak a szisztémás autoimmun betegségek pathomechanizmusában, SS esetén az extraglanduláris tünetek kialakulásához és az autoantitestek megjelenéséhez is hozzájárulhat.



